दरभंगा : बीतल शनिकेँ शुरु भेल मैथिलीफिल्म अकादमी दिससँ आयोजित पहिल मैथिली फिल्म फेस्टिवल। कार्यक्रमक आरम्भ चन्द्रमणिक गोसाउनिक गीत जय जय भैरवि गाबि कऽ केलनि। सी परमानन्द जिनका मैथिली सिनेमाक जनक कहल जाइत अछि ओ दीप जरा कार्यक्रमक शुभारम्भ केलनि। हुनका संग कुलपति एसपी सिंह, एडीजीपी आरके मिश्र आ कार्यक्रमक संयोजक शशि मोहन भारद्वाज सेहो छला। कार्यक्रमक दोसर सत्रमे मैथिली फिल्मक इतिहास आ वर्तमान विषय पर भास्कर झाक संचालनमे परिचर्चाक आयोजनकएल गेल। एहिमे ऋषि वशिष्ठ, वीणा ठाकुर, शम्भू नाथ मिश्र, कुमार शैलेन्द्र, बालकृ ष्ण झा आदि लोकनि अपन अपन विचार रखलनि। मौका पर चट मंगनी पट भेल बियाहक सीडी लोकार्पित भेल। एकरा बाद सभागरमे उपस्थित सभ कलाकारकेँ मञ्चपर पाग दोपट्टासँ सम्मानित कएल गेल। धन्यवाद ज्ञापन अमलेन्दु शेखर पाठक केलनि।
 ओमहर मनोरञ्जन गृहमे मैथिली फिल्म सस्ता जिनगी महग सेनुर आ दुलरूआ बाबूकप्रदर्शन कएल गेल। कार्यक्रमक अन्तिमसत्र सांस्कृतिक कार्यक्रमक छल। एहिमे कुञ्ज बिहारी मिश्र, पवन नारायण, मदन मोहन, मनीष आनन्द आदि लोकनि अपन कलाक सुन्दर प्रदर्शन केलनि। एहि अवसर पर बंगालसँ आएल मैथिली फिल्मक अभिनेत्री टिंवकल बोस अपन नृत्यसँ सभागारमे बैसल दर्शक लोकनिक मन मोहि लेलनि। फिल्म फेस्टिवलमे तकनीकी स्तरपर किछु कमी देखबामे आएल मुदा किछु होउ एक गोट पत्रकार द्वारा कएल गेल प्रयास साहासिक आ सराहनीय अछि। एहि लेल कार्यक्रमक संयोजक आ इण्डिया न्यूजक पत्रकार शशि मोहन भारद्वाज धन्यवादक पात्र छथि।
 (रिपोर्ट - गुञ्जन श्री)